Tony Iskandar

Tony Iskandar Alberto (lahir Anthony Bernardo Alberto; 7 Julai 1970 – 30 Jun 2021) juga dikenali sebagai Tony Spider merupakan seorang pemuzik dan penggubah lagu Malaysia. Beliau terkenal sebagai antara pengasas dan pemain bass asal kumpulan Spider sebelum meninggalkan kumpulan tersebut pada tahun 2013. Sebelum menubuhkan Spider, Tony terlebih dahulu memulakan kerjaya beliau sebagai pemain dram kumpulan Heat pada pertengahan 90-an.

Spider

Tony mengasaskan bersama kumpulan Spider bersama Tam (vokal dan gitar), Nafie (gitaris utama), dan Yem (dram, kemudian digantikan oleh Aie) semasa penubuhan kumpulan ini pada 1996. Kumpulan ini menandatangani kontrak bersama Luncai Emas milik M. Nasir, sejak itu Spider diambil sebagai kakitangan tetap Luncai Emas. Album pertama mereka Ngam Ho dikeluarkan pada 1998 dengan mempertaruhkan lagu "Mungkinkah Terjadi" sebagai single pertama. Sejak itu, Tony bersama kumpulan Spider menerbitkan lima lagi album yang kesemuanya meraih kejayaan komersial. Tony meninggalkan Spider pada 2012 untuk memulakan kerjaya sebagai pemuzik bebas sekaligus menumpukan perhatian kepada aktiviti penerbitan muzik. Tempat beliau sebagai pemain bes digantikan oleh Is, bekas pemain bes kumpulan Bau.

Kehidupan peribadi
Tony memeluk Islam pada 2004. Beliau pernah berkahwin namun telah bercerai, Tony juga tidak mempunyai anak dari perkahwinannya. Beliau juga menumpang di studio Luncai Emas selama tiga tahun kerana Spider mempunyai bilik yang disediakan oleh M. Nasir.

Kematian
Pada 30 Jun 2021, Tony meninggal dunia pada usia 51 tahun di ibu pejabat Luncai Emas di Sungai Buloh, Selangor selepas ditemui dalam keadaan tidak sedarkan diri oleh gitaris, Nafie. Jenazah beliau dikebumikan di Tanah Perkuburan Islam Bandar Baru Sungai Buloh pada jam 4 petang 1 Julai. Sebelum kematiannya, beliau menghidapi penyakit kencing manis kronik selama beberapa tahun. Tony juga disahkan negatif COVID-19. 

Legasi
M. Nasir sifatkan pemergian Tony ialah satu kehilangan besar kepada industri muzik negara, malah dianggap sebagai seorang pemuzik yang mempunyai semangat jati diri. Beliau dipetik oleh Astro Awani sebagai berkata: "Dia (Tony) seorang yang ceria. Dia juga setiakawan dan setia kepada muziknya. Dia bangga dengan muzik dan mainan bassnya. Kita hilang seorang pemain bass dan komposer berbakat".

Rujukan

Pautan luar
 Tony Alberto di Discogs

Kategori:Kelahiran 1970
Kategori:Kematian 2021
Kategori:Muslim Malaysia
Kategori:Orang dari Johor
Kategori:Pemuzik Malaysia
Kategori:Penggubah lagu Malaysia
Kategori:Penerbit rakaman Malaysia
Kategori:Kematian akibat penyakit kencing manis